Anni se familie in SA oor moontlike paroolAnni Dewani Foto: Facebook (Bron: dailymail.co.uk) Die familie van die vermoorde Anni Dewani was verlede week in Suid-Afrika vir die paroolverhoor van haar veroordeelde moordenaar. eNCA berig Dewani se familie was betrokke by die paroolverhoor van Zola Tongo wat tot 18 jaar tronkstraf gevonnis is vir sy aandeel in die moord. Anni is op 13 November 2010 tydens ŉ oënskynlike kaping en rooftog in Suid-Afrika doodgeskiet tydens haar wittebrood met haar man, Shrien Dewani. Drie mans, Zola Tongo, Mziwamadoda Qwabe en Xolile Mngeni is gevonnis vir hul rol in haar moord. Hulle het beweer Shrien Dewani het die kaping gereël waartydens hy sou oorleef, maar sy vrou doodgeskiet sou word. ŉ Regter het egter hul getuienis verwerp en die saak is uit die hof gegooi voor Dewani kon getuig. Die hofsaak het nagenoeg vier jaar lank gesloer. Vinod Hindocha, Anni se pa, het aan die Daily Mail gesê die familie meen Tongo weet meer van die moord as wat hy voorgee. “Ek sal nooit rus tot ons die volle storie ken nie. Ek kan in my hart voel daar is meer om te weet,” het Hindocha gesê. Shrien en Anni Dewani (Foto: Facebook) Volgens eNCA kom Tongo van September af in aanmerking om op parool vrygelaat te word. ŉ Amptelike besluit moet nog bekend gemaak word oor sy paroolverrigtinge. Die Hindocha-familie het vroeër hul skok uitgespreek nadat dit aan die lig gekom het dat Shrien ŉ verhouding met ŉ man aangeknoop het, minder as vier jaar nadat hy vrygespreek is. Op die eerste dag van sy moordverhoor het Anni se niksvermoedende familie gehoor hoe hy getuig dat hy manlike prostitute gehuur het. Een van Dewani se homoseksuele minnaars is in 2016 dood aangetref in sy woonstel in Birmingham, Engeland. Leopold Leisser (45), wat as manlike prostituut ook as “The German Master” bekend gestaan het, se liggaam is op 13 September deur ŉ vriend gevind. ŉ Polisie-ondersoek het daarop gedui dat Leisser homself gehang het. Leisser het volgens berigte aan erge stres gely ná die moordverhoor teen Dewani in 2014. Hy het tydens Dewani se moordverhoor getuig hy is £400 per sessie betaal voordat Dewani met Anni getroud is. Hy het beweer Dewani het in 2009 deur sy webwerf, GermanMaster1, met hom kontak gemaak en hulle het mekaar drie keer ontmoet. Lees alle vorige berigte oor Shrien Dewani op Maroela Media.